Ein skógarkolefniseining samsvarar einu tonni af koltvísýringi , CO2 , í andrúmsloftinu sem bundið er í skógi . Til að jafna losun á einu tonni af CO2 þarf því að telja fram eina skógarkolefniseiningu . Til að slíkar einingar geti orðið til þarf að rækta nýjan skóg , fá kolefnisbindinguna vottaða og skráða í Skógarkolefnisskrá . Einingarnar eru skráðar „ í bið “ til að byrja með . Eftir fimm ár frá gróðursetningu er skógurinn metinn til að sjá hvort hann sé á réttu róli og muni binda það sem til er ætlast . Með óháðri vottun eru þessar úttektir staðfestar og þar með verða skógarkolefniseiningarnar fullgildar . Tíu árum seinna er skógurinn fyrst mældur og kolefnisbinding staðfest og vottuð . Þegar skógarkolefniseiningar eru notaðar til jöfnunar á losun er ekki hægt að nota þær aftur . Kerfi í mótun Fyrstu drög að Skógarkolefni voru kynnt í árslok 2019 en stefnt er að því að hægt verði að skrá fyrstu einingarnar á árinu 2020 . Til að svo megi verða þarf að koma á laggirnar Skógarkolefnisskrá sem heldur utan um skógræktarverkefni frá því að stofnað er til þess og þar til vottaðar skógarkolefniseiningar hafa verið notaðar á móti losun . Skógarkolefnisskrá er því eins konar banki sem tryggir að einingar standist settar kröfur og að þær séu aðeins notaðar einu sinni á móti losun . Einingarnar þarf að votta af til þess bærum vottunaraðila . Ekki er nauðsynlegt að einungis ein vottunarstofa sjái um slíka vottun heldur þarf hún aðeins að hafa réttindi til vottunar og vera óháð þeim sem stofna til eða versla með einingarnar . Ríkið , einkageirinn og almenningur Skógarkolefni inniheldur viðmið fyrir vottun og skráningu á kolefnisbindingu með nýskógrækt á frjálsum markaði . Almenningur , stofnanir og fyrirtæki sem vilja leggja sitt af mörkum til loftslagsbaráttunnar og binda kolefni fá þannig fullvissu um bindingu sína .